
Európsky parlament,
–	so zreteľom na návrh Komisie pre Európsky parlament a Radu (COM(2026)0050 – C10‑0111/2026),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (ďalej len „EGF“), ktorým sa zrušuje nariadenie (EÚ) č. 1309/2013[footnoteRef:2] (ďalej len „nariadenie o EGF“), zmenené nariadením (EÚ) 2026/1139[footnoteRef:3],  [2:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.]  [3:  	Ú. v. EÚ L, 2026/1139, 20.5.2026, ELI: http://data.europa.eu/eli/reg/2026/1139/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027 (ďalej len „nariadenie o VFR“)[footnoteRef:4], zmenené nariadením (EÚ, Euratom) 2024/765[footnoteRef:5], a najmä na jeho článok 8, [4:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [5:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:6], a najmä na jej bod 9, [6:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na Európsky pilier sociálnych práv,
–	so zreteľom na list Výboru pre zamestnanosť a sociálne veci,
–	so zreteľom na správu Výboru pre rozpočet (A10-0149/2026),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom postihnutým dôsledkami veľkých štrukturálnych udalostí a zmien v usporiadaní svetového obchodu a pomáhať im pri opätovnom začleňovaní do trhu práce; keďže táto pomoc sa uskutočňuje formou finančnej podpory poskytovanej pracovníkom; keďže zachovanie konkurencieschopnosti európskeho priemyslu a posilnenie investícií do inovácií a zručností sú nevyhnutné na zabránenie ďalšiemu úpadku priemyslu a strate pracovných miest v celej Únii;
B.	keďže Belgicko predložilo žiadosť EGF/2025/009 BE/Soliver o finančný príspevok z EGF po prepustení 803 pracovníkov[footnoteRef:7] spoločnosti Soliver NV (Soliver) v Belgicku v hospodárskom odvetví zaradenom podľa klasifikácie NACE Revision 2 do divízie 46 (veľkoobchod) v regiónoch – provinciách Oost-Vlaanderen (BE23) a West-Vlaanderen (BE25) vo Flámsku – v referenčnom období od 1. júla 2025 do 1. novembra 2025; [7:  	V zmysle článku 3 nariadenia o EGF.] 

C.	keďže žiadosť je založená na intervenčných kritériách uvedených v článku 4 ods. 2 písm. a) nariadenia o EGF;
D.	keďže spoločnosť Soliver podala v decembri 2024 návrh na vyhlásenie konkurzu; keďže v Belgicku sú konkurzy od roku 2022 na vzostupe a nezamestnanosť vážne postihuje viaceré regióny vo Flámsku;
E.	keďže významný podiel pracovnej sily postihnutej zatvorením podniku Soliver tvoria starší pracovníci, ktorí čelia osobitným a viacnásobným prekážkam opätovného začlenenia na trh práce vrátane diskriminácie na základe veku, nesúladu medzi ponúkanými a požadovanými zručnosťami a obmedzeného prístupu k príležitostiam na rekvalifikáciu; keďže sa musia zaviesť cielené opatrenia na riešenie osobitných potrieb starších pracovníkov vrátane formátov odbornej prípravy primeraných veku, mentorstva a spolupráce so zamestnávateľmi, ktorí sa zaviazali prijímať príslušníkov rôznych vekových skupín;
F.	keďže úrad VDAB poskytuje vnútroštátne predbežné financovanie a spolufinancovanie opatrení;
G.	keďže boli splnené požiadavky stanovené v právnych predpisoch Únie a vo vnútroštátnych právnych predpisoch, ktoré sa týkajú hromadného prepúšťania;
H.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie prijímateľov do trhu práce natrvalo a za kvalitných pracovných podmienok, pričom sa im ponúkne odborná príprava na získanie zručností, ktoré im uľahčia opätovné začlenenie do trhu práce;
I.	keďže EGF nesmie prekročiť maximálnu ročnú sumu 30 miliónov EUR (v cenách z roku 2018)[footnoteRef:8]; [8:  	Článok 8 nariadenia o VFR.] 

1.	súhlasí s Komisiou, že podmienky stanovené v nariadení o EGF, a najmä v jeho článku 4 ods. 2 písm. a), sú splnené a že Belgicko má podľa uvedeného nariadenia nárok na finančný príspevok vo výške 2 132 535 EUR, čo predstavuje 85 % celkových nákladov vo výške 2 508 865 EUR zahŕňajúcich výdavky na personalizované služby vo výške 2 412 465 EUR a výdavky na činnosti prípravy, riadenia, informovania a propagácie, kontroly a podávania správ vo výške 96 400 EUR;
2.	poznamenáva, že belgické orgány podali žiadosť 22. decembra 2025 a že na základe dodatočných informácií, ktoré Belgicko poskytlo, Komisia 30. apríla 2026, teda takmer mesiac pred termínom, dokončila svoje posúdenie a v ten istý deň o ňom informovala Európsky parlament; zdôrazňuje, že je dôležité skrátiť čas medzi predložením žiadosti o pomoc z EGF a rozhodnutím o financovaní a zároveň v plnej miere chrániť práva Európskeho parlamentu ako jednej zo zložiek rozpočtového orgánu;
3.	konštatuje, že žiadosť sa týka 803 dotknutých prijímateľov, ktorí prišli o prácu v spoločnosti Soliver;
4.	berie na vedomie, že spoločnosť Soliver, výrobca výrobkov zo skla pre stavebníctvo a automobilový priemysel, sa po nadobudnutí spoločnosťou American Glass Products Holding (AGP) v roku 2018 preorientovala výlučne na technologicky vyspelé sklo pre automobily; konštatuje, že spoločnosť začala mať problémy najmä v súvislosti s poklesom v automobilovom priemysle v dôsledku oneskorenej výroby modelov automobilov, pre ktoré boli jej výrobky určené, čo v konečnom dôsledku viedlo k výraznému zníženiu ziskovosti a vyvrcholilo konkurzom;
5.	konštatuje, že sklárstvo je energeticky náročné odvetvie, ktoré vážne zasahujú pretrvávajúce vysoké ceny energií, ktoré výrazne oslabili jeho konkurencieschopnosť; zdôrazňuje, že dosiahnutie konkurencieschopných cien energie z dlhodobého hľadiska si vyžaduje podstatné zvýšenie spoľahlivých a cenovo dostupných dodávok energie, a to aj diverzifikáciou zdrojov energie a dodávateľských trás, rozvojom domácej výroby energie a úplným dokončením energetickej únie;
6.	konštatuje, že technicky kvalifikovaní pracovníci alebo tí, ktorí sú ochotní rekvalifikovať sa, majú najlepšie vyhliadky zamestnať sa, čo je spôsobené nedostatkom odborníkov s technickým zameraním, ktorý vyplýva z nízkej účasti mladých ľudí na odbornej príprave a zo starnutia pracovnej sily; zdôrazňuje, že opätovné uplatnenie prepustených pracovníkov na trhu práce a zabezpečenie rovnakého prístupu k možnostiam kvalitnej odbornej prípravy sú kľúčom k nadčasovému európskemu hospodárstvu so silnou priemyselnou základňou; v tejto súvislosti zdôrazňuje význam posilnenia konkurencieschopnosti priemyslu Únie;
7.	vyjadruje poľutovanie nad tým, že nárast počtu konkurzov za posledné roky mal negatívny vplyv na mieru zamestnanosti v niektorých oblastiach Belgicka, najmä v regióne Flámsko; zdôrazňuje, že vo Flámsku čelia prepustení starší pracovníci väčším prekážkam pri opätovnom vstupe na trh práce; vyzýva belgické orgány, aby poskytli osobitnú podporu, ktorá bude prispôsobená s cieľom pomôcť pracovníkom pri ďalšom rozvíjaní zručností, ktoré im umožnia nájsť si nové kvalitné pracovné miesta, a zároveň aby prijali opatrenia na zníženie počtu konkurzov a riešenie sociálnych rozdielov, ktoré vedú k vylúčeniu pracovnej sily;
8.	pripomína, že po dohode s odborníkmi a sociálnymi partnermi pozostávajú personalizované služby, ktoré sa majú poskytovať pracovníkom, z týchto opatrení: pracovná skupina skúsených konzultantov a klientskych pracovníkov, ktorí poskytujú personalizované poradenské služby; služby poradenstva pri hľadaní nového zamestnania poskytujúce individuálne usmernenie; pomoc pri hľadaní zamestnania; intenzívna pomoc pri hľadaní zamestnania; odborná príprava a rekvalifikácia vrátane odbornej prípravy na pracovisku; účasť na veľtrhoch práce; zdôrazňuje význam podpory kvalitných pracovných miest orientovaných na budúcnosť, ktoré posilnia konkurencieschopnosť a podporia digitálnu transformáciu;
9.	pripomína, že EGF je nástroj solidarity a spravodlivej transformácie a hoci poskytuje podporu po strate pracovných miest, nemôže nahradiť proaktívnu priemyselnú politiku; domnieva sa, že mobilizácia EGF musí byť súčasťou širšej politickej reakcie na všetkých politických úrovniach, aby sa zabezpečilo, že dotknutí pracovníci nájdu primerané príležitosti zodpovedajúce ich kvalifikácii a zručnostiam; zdôrazňuje, že hlavnou úlohou Únie musí byť v prvom rade predchádzať takémuto zatváraniu podnikov, a to vytvorením podmienok na zachovanie konkurencieschopnosti priemyselnej výroby a finančnej udržateľnosti systémov sociálneho zabezpečenia, a zároveň investovať do zručností vysokokvalifikovaných pracovníkov a pracovníkov v priemysle; zdôrazňuje, že treba poskytnúť osobitnú podporu prispôsobenú profilom pracovníkov a zároveň prijímať opatrenia na zníženie počtu konkurzov a riešenie sociálnych rozdielov, ktoré vedú k vylúčeniu z pracovnej sily; zdôrazňuje, že zníženie zbytočnej regulačnej a administratívnej záťaže je nevyhnutné na podporu konkurencieschopnosti priemyslu, prilákanie investícií a zachovanie kvalitných pracovných miest v Únii;
10.	zdôrazňuje, že belgické orgány musia zabezpečiť viditeľnosť financovania z prostriedkov Únie a vyzdvihnúť jeho pridanú hodnotu tým, že poskytnú účinné a cielené informácie prijímateľom, regionálnym a miestnym orgánom, sociálnym partnerom a širšej verejnosti;
11.	vyzýva Komisiu, aby zabezpečila rovnaké zviditeľnenie nástroja vo všetkých členských štátoch a propagovala jeho pridanú hodnotu šírením cielených informácií vnútroštátnym orgánom, ktoré by mali tieto informácie ďalej poskytovať spoločnostiam, ktoré musia prepúšťať, regionálnym a miestnym orgánom, sociálnym partnerom a širšej verejnosti;
12.	požaduje dôkladné záverečné hodnotenia vykonaných opatrení zrealizovaných spolu so sociálnymi partnermi vrátane jasných a transparentných informácií o spôsobe využívania finančných prostriedkov, opätovnom začlenení pracovníkov do trhu práce a o tom, či sa dosiahli ciele EGF; v tejto súvislosti zdôrazňuje význam pravidelného monitorovania opatrení financovaných z EGF s cieľom posúdiť ich účinnosť;
13.	konštatuje, že Belgicko začalo poskytovať personalizované služby cieľovým prijímateľom a začali mu vznikať administratívne výdavky spojené s vykonávaním EGF 11. júna 2025 a že obdobie oprávnenosti na finančný príspevok z EGF preto potrvá od tohto dátumu do 24, resp. 31 mesiacov odo dňa nadobudnutia účinnosti rozhodnutia o financovaní;
14.	konštatuje, že belgické orgány poskytli uistenie, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
15.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych zmlúv zodpovedajú verejné orgány alebo podniky; pripomína, že EGF je obmedzený, cielený a doplnkový mechanizmus;
16.	schvaľuje rozhodnutie, ktoré je uvedené v prílohe k tomuto uzneseniu;
17.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
18.	poveruje svoju predsedníčku, aby postúpila toto uznesenie spolu s prílohou Rade a Komisii.

